เงินลงทุนนอก4.5แสนล้าน ครึ่งปีแรกไทยยังแห่ลงทุนต่างประเทศ
ธปท.เผยครึ่งปีแรกทุนยังไหลออกลงทุนต่างประเทศสุทธิ 4.5 แสนล้าน แบงก์คาดทุนระยะสั้นไหลเข้ากดบาทแข็งค่าหลุด 33 บาท/ดอลลาร์สหรัฐ
3 ส.ค. 2560

ธปท.เผยครึ่งปีแรกทุนยังไหลออกลงทุนต่างประเทศสุทธิ 4.5 แสนล้าน แบงก์คาดทุนระยะสั้นไหลเข้ากดบาทแข็งค่าหลุด 33 บาท/ดอลลาร์สหรัฐธนาคารแห่งประเทศไทย (ธปท.) รายงานดุลบัญชีทุนเคลื่อนย้าย ล่าสุดในช่วง 6 เดือนแรกของปีนี้ หรือ ต้นปีถึงปัจจุบันว่า เงินทุนไหลออกสุทธิ 1.37 หมื่นล้านดอลลาร์สหรัฐ หรือประมาณ  4.5 แสนล้านบาท หากคิดอัตราแลกเปลี่ยน ณ 33.30 บาท/ดอลลาร์ แบ่งเป็นไตรมาสแรกไหลออกสุทธิ 6,785 ล้านดอลลาร์ และไตรมาส 2 ไหลออกสุทธิ 6,893 ล้านดอลลาร์ ซึ่งล่าสุดเฉพาะเดือน มิ.ย. ไหลออก สุทธิ 3,339 ล้านดอลลาร์ทั้งนี้ เงินไหลออกไปลงทุนโดยตรงในต่างประเทศ ในตราสารทุนของธุรกิจผลิตภัณฑ์ยาง ธุรกิจการผลิตชิ้นส่วนและอุปกรณ์เสริมสำหรับยานยนต์ ซึ่งไหลออกไปแล้วทั้งสิ้น 7,087 ล้านดอลลาร์ ออกไปลงทุนในหลักทรัพย์ต่างประเทศทั้งในตราสารทุนและตราสารหนี้ รวมถึงการนำเงินออกไปฝากในต่างประเทศของสถาบันรับฝากเงินเพื่อปรับฐานะเงินตราต่างประเทศ และการลงทุนของกองทุนรวม (เอฟไอเอฟ)ด้าน ธปท. ระบุว่า ถึงเงินเคลื่อนย้ายโดยรวมจะไหลออกสุทธิ แต่ยังมีเงินไหลเข้ามาจากการกู้ยืมของสถาบันการเงินที่รับฝากเงินเพื่อปรับฐานะเงินตราต่างประเทศและการเข้ามาลงทุนโดยตรงจากต่างประเทศ (เอฟดีไอ) อย่างต่อเนื่อง ทั้งในธุรกิจผลิตภัณฑ์ยาง ธุรกิจบริการทางการเงิน และธุรกิจอสังหาริมทรัพย์ โดยต้นปีถึงปัจจุบันมีเอฟดีไอไหลเข้ามาแล้วรวม 4,558 ล้านดอลลาร์ บวกกับมีเงินทุนต่างชาติ (ฟันด์โฟลว์) เข้ามาลงทุนในตลาดหุ้นและตลาดตราสารหนี้ (บอนด์) ไทยอีก 4,657 ล้านดอลลาร์ ซึ่งหลักๆ เป็นการเข้ามาในตลาดบอนด์ 3,474 ล้านดอลลาร์นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคาร กสิกรไทย กล่าวว่า จากช่วงนี้ไปจน ถึงเดือน ก.ย.ปีนี้ ก่อนที่ธนาคารกลางสหรัฐ (เฟด) จะประชุมตัดสิน อัตราดอกเบี้ย ฟันด์โฟลว์ระยะสั้นยังน่าจะไหลเข้ามาในไทยอย่างต่อเนื่อง โดยเฉพาะเข้ามาลงทุนในตลาดตราสารหนี้ ซึ่งแนวโน้มเงินบาทคาดว่าแข็งค่าขึ้นหลุดจากระดับ 33 บาท/ดอลลาร์ ได้ แต่ในระยะยาวเงินบาทมีโอกาสอ่อนค่าลงมาได้ โดยคาดว่าสิ้นปีนี้ค่าเงินอยู่ที่ 34.50 บาท/ดอลลาร์